Document ID: 32011D0444

РЕШЕНИЕ НА СЪВЕТА
от 12 юли 2011 година
за определяне за Генералния секретариат на Съвета на органа по назначаване и на органа, упълномощен да сключва договори за назначаване и за отмяна на Решение 2006/491/ЕО, Евратом
(2011/444/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Правилника за длъжностните лица на Европейския съюз и Условията за работа на другите служители на Европейския съюз, определени с Регламент (ЕИО, Евратом, ЕОВС) № 259/68 на Съвета (1), и по-специално член 2 от посочения правилник и член 6 от посочените условия,
като има предвид, че:
(1)
Съгласно член 240, параграф 2, първа алинея от Договора за функционирането на Европейския съюз Генералният секретариат на Съвета се намира под ръководството на генерален секретар.
(2)
Уместно е да се приеме ново решение за определяне за Генералния секретариат на Съвета на органа по назначаване и на органа, упълномощен да сключва договори за назначаване и да се отмени Решение 2006/491/ЕО, Евратом (2),
ПРИЕ НАСТОЯЩОТО РЕШЕНИЕ:
Член 1
Правомощията, които Правилникът за длъжностните лица предоставя на органа по назначаване, а Условията за работа на другите служители - на органа, упълномощен да сключва договори за назначаване, се упражняват по отношение на Генералния секретариат на Съвета, от:
а)
Съвета, що се отнася до генералния секретар;
б)
Съвета по предложение на генералния секретар за прилагане на членове 1а, 30, 34, 41, 49, 50 и 51 от Правилника, що се отнася до генералните директори;
в)
генералния секретар в останалите случаи.
Генералният секретар може да делегира на генералния директор на администрацията всички или част от правомощията си по отношение на прилагането на Условията за наемане на другите служители, както и по отношение на прилагането на Правилника към длъжностните лица от функционална група AST, с изключение на правомощията за назначаване и за окончателно прекратяване на служебните правоотношения на длъжностните лица и на трудовите правоотношения на другите служители.
Член 2
Решение 2006/491/ЕО, Евратом се отменя.
Член 3
Настоящото решение влиза в действие в деня на приемането му.
Съставено в Брюксел на 12 юли 2011 година.

Labels: 10
9
15